GiliGold/VAD_KnessetCorpus huggingface dataset:
לימור ברמן: זה מאוד נכון, יש לי מכסה בכל כנס.
לימור ברמן: אומרים לי: בכנס הזה המכסה שלך לכל שבוע - את לא ממצה אותה, אנחנו בעיקרון ליום מיוחד לוקחים מהמכסה הזאת.
לימור ברמן: זה אמור לעלות ביום שלישי, ואני מודעת לזה שזה אמור לעלות רק בהסכמה, אבל לדעתי לפני שנה, אני לא זוכרת איזה יום מיוחד זה היה, היתה לי הצעת חוק של חבר כנסת שעלתה, קיבלה נגד ועדת שרים.
לימור ברמן: בשום פנים ואופן אותה חברת כנסת לא הסכימה להפוך את זה להצעה לסדר-היום והתעקשה, ובצדק רב, להעלות את זה למליאה ביום שלישי, ביום המיוחד, כי ההצעה הזאת היתה מאוד חשובה ומאוד רלוונטית מבחינתה.
לימור ברמן: ואז זה הגיע למצב, אם אני לא טועה אפילו, שיושב-ראש הכנסת התערב בעניין הזה, ואז הוא חיפש את המקום שהוא יכול להגיד: עד כאן, פה הקו האדום שאני מותח, הממשלה לא נמצאת פה, אני לא יכול להעלות דברים שהם לא בהסכמה.
לימור ברמן: מצד שני, יום מיוחד, נתתם לנו להעלות הצעות חוק.
לימור ברמן: מבחינת חברת הכנסת, זה לא נמצא בשום מקום בתקנון.
תמר כנפו: אבל זה לא במניין המכסה, כי עושים לך טובה.
לימור ברמן: למיטב ידיעתי, יושב-ראש הכנסת - -
רונית חייקין יעקבי: - - "רשאי לקבוע כי לא...
רונית חייקין יעקבי: יבואו במניין ההצעות".
יריב לוין: אבל הוא לא חייב לקבוע, הוא יכול גם להחליט שזה רק במסגרת המכסה.
יריב לוין: צודקת לימור, במאה אחוז.
תמר כנפו: - - - בהצעות לסדר-היום הרי תיקנו שזה ללא מכסה.
יריב לוין: אבל פה זה לא כתוב.
גלעד סממה: אם הסיכום הוא שהיושב-ראש יכול להעלות הצעות ליום מיוחד, גם צריך לציין, שאם אין תמיכה של הממשלה - הרי הסיכום הזה קיים כי הממשלה לא נמצאת.
גלעד סממה: אם אנחנו יודעים שהממשלה לא נמצאת, צריך לציין שאם זה עולה, זה רק בתמיכת הממשלה.
יריב לוין: צודקת לגמרי לימור.
גלעד סממה: הסיכום הזה הגיע בגלל שהממשלה לא נמצאת.
תמר כנפו: זה אתם הממשלה - - -
ירדנה מלר-הורוביץ: יכול להיות שבמקרה כזה הם יחליטו שלא מביאים הצעות חוק ביום מיוחד, אלא רק הצעות לסדר-היום.
ארבל אסטרחן: צריך להגיד: והוא יקבע את סדר היום, ואז יחליט מה עולה ומה לא.
ירדנה מלר-הורוביץ: זה גם רעיון.
יריב לוין: מה אתם מציעים בשורה התחתונה?
גלעד סממה: אני מציע שהסעיף יישאר כמו שהוא, אבל שהצעות החוק שיעלו בסופו של דבר לדיון ביום שלישי יהיו רק בתמיכת הממשלה.
רונית חייקין יעקבי: זה מה שקורה היום.
רונית חייקין יעקבי: למה לעגן את זה, אם זה נוהל?
גלעד סממה: אם מעגנים בתקנון את הסמכות של היושב-ראש להעלות הצעות חוק ביום המיוחד, מעגנים גם בתקנון את העובדה שמעלים רק בתמיכת הממשלה, כי הרי הגיעו לסיכום הזה בגלל שלכנסת יש צרכים משלה ובגלל שלממשלה יש צרכים משלה, אז שני הצרכים צריכים להתבטא בתקנון, לא רק צורך של הכנסת.
ירדנה מלר-הורוביץ: אתם צריכים גם להבין, שיום מיוחד כשהוא נקבע, האירוע כבר מתחיל בשעות הבוקר כאירוע מתגלגל, או שזה עלה באחת הוועדות.
ירדנה מלר-הורוביץ: אם זה לא עלה בוועדות, היה איזה אירוע באודיטוריום, והקהל שיושב באודיטוריום מתכבד ועולה ליציע.
ירדנה מלר-הורוביץ: אני מודיעה לכם שאני לפעמים ממש בושה ונכלמת, שאני יושבת עם הקהל ביום המיוחד.
ירדנה מלר-הורוביץ: אתם לא מבינים איזו הרגשה זאת.
ירדנה מלר-הורוביץ: רצו להכניס תוכן ובשר, אז אמרו: אוקיי, יעלו גם הצעות חוק, יהיה איזה מסר לאותו קהל שבא לציין רעיון מסוים.
ארבל אסטרחן: אבל אי אפשר להגביל את היום כדי להעלות רק הצעות שהממשלה תומכת, אחרת זה יכיר בזה שבימים כאלה אין כנסת.
ירדנה מלר-הורוביץ: פעם זה היה רק במסגרת הצעות לסדר.
ירדנה מלר-הורוביץ: כשביקשו הצעות חוק, אז אמרו - - -
לימור ברמן: ארבל, מצוין, אין שום בעיה, תורידו את הסעיף הזה, הוא לא רלוונטי.
לימור ברמן: ברגע שאתם לא רושמים את זה, אני רואה לנכון לכל יום מיוחד – ויש הרבה ימים מיוחדים – כשאני מבקשת להעלות הצעות חוק, שהממשלה תגיע.
פרח לרנר: למה יש בעיה לכתוב את זה?
ארבל אסטרחן: כי זה מכיר בזה שיום כזה, הממשלה לא מגיעה לכנסת.
פרח לרנר: לא, רק חוקים שקשורים ליום מיוחד.
ארבל אסטרחן: רק חוקים שקשורים לנושא המיוחד.
יריב לוין: בואו נעשה רגע סדר.
יריב לוין: המצב הוא מצב פשוט.
יריב לוין: באופן עקרוני, לא אמורות להיות הצעות חוק ביום מיוחד, כי הוא נופל בימי - -
ירדנה מלר-הורוביץ: - - ביום שלישי.
יריב לוין: סליחה, אני אתחיל בכלל צעד אחד אחורה.
יריב לוין: באופן עקרוני, בשום מקום לא כתוב שהיום המיוחד הוא ביום שלישי, אלא שאנחנו קובעים את הימים המיוחדים ביום שלישי, כי ביום שני לא נעשה את זה.
ארבל אסטרחן: כי אם זה ביום רביעי, עולות הצעות חוק טרומיות.
יריב לוין: ברור, אבל אני אומר שאנחנו קובעים את זה בדרך כלל בימי שלישי, למרות שזה יום הממשלה, כי הממשלה אומרת: אני מוותרת על היום הזה ומעדיפה לדחוס את הדברים ליום שני, ומכיוון שאנחנו רוצים למלא את העניין באיזשהו תוכן.
יריב לוין: מתוך נקודת המוצא הזאת, באים אומרים: כדי שיהיה יותר תוכן, בואו נאפשר להעלות פה גם הצעות חוק.
יריב לוין: ברור לגמרי שזה נעשה על בסיס זה שיש עליהן הסכמה, כי אחרת זה לא יכול לעבוד.
יריב לוין: את זה אנחנו צריכים לעגן פה, כי אחרת כל הסיפור ייפול, זה לא ילך.
רונית חייקין יעקבי: איך?
יריב לוין: אני בטוח שאפשר למצוא לזה איזשהו פתרון, אבל זה צריך להיות מעוגן פה.
יריב לוין: הרי זה ברור, אין דרך – הדרך הכי מינורית לעגן את זה היא לומר שזה יהיה רק בהסכמה פה אחד של כלל הנשיאות, כשאז סביר להניח שישנם בנשיאות נציגים של סיעות הקואליציה, אז מספיק שאחד מתנגד, כי הממשלה מתנגדת, זה לא יהיה.
יריב לוין: זאת דרך אחת, שאז לא אומרים לפי הממשלה, אלא הנשיאות היא לכאורה זו שקובעת.
יריב לוין: אפשר למצוא פה איזה רעיון יצירתי, זה לא כל כך מסובך.
ארבל אסטרחן: אם רוצים תמיכת ממשלה, אפשר להגיד את זה.
יריב לוין: הרי המטרה היא לקיים פרקטיקה שממילא ישנה והיא טובה והיא מועילה לכולם.
יריב לוין: היא נוחה לכולנו, שיש לפעמים אפשרות גם לצקת בזה תוכן וגם להביא את ההצעות ולאשר אותן אפילו באיזשהו מעמד שהוא מעמד קצת יותר מיוחד, ולא בסרט נע של הקריאות הטרומית.
יריב לוין: זה בסדר, זה הכיוון, זה עניין טכני, אין פה ויכוח מהותי.
רונית חייקין יעקבי: נשיאות זה בעיה.
לימור ברמן: נשיאות הכנסת היא לא זאת שקובעת את זה מהסיבה הפשוטה, הרוב המוחלט שם זה קואליציה.
רונית חייקין יעקבי: לא, אבל הנשיאות - - -
יריב לוין: לא, אבל את אומרת שזה בהסכמת ממשלה.
פרח לרנר: - - - ועדת שרים לחקיקה.
לימור ברמן: אז תרשמו תמיכת ממשלה - - -
יריב לוין: חבל על הוויכוח.
ארבל אסטרחן: לימור, את באמת רוצה שביום כזה יעלו רק הצעות שהממשלה - - -
לימור ברמן: אני מצטערת, הרי זאת תהיה תמיכת ממשלה בלבד, אז למה את אומרת נשיאות?
לימור ברמן: תרשמו תמיכת ממשלה.
יריב לוין: מאה אחוז, אנחנו נלך בכיוון הזה.
ארבל אסטרחן: אנחנו צריכים הודעה מוועדת שרים, מי  ימסור את ההודעה?
ארבל אסטרחן: כי זאת אגב שאלה שצריך לשאול.
פרח לרנר: מזכירות הממשלה מוציאה - - -
ארבל אסטרחן: אז תגיד הודעה בכתב מאת מזכירות הממשלה?
רונית חייקין יעקבי: כמו שיש לגבי יום רביעי, בנוהל הרגיל.
ארבל אסטרחן: כרגע אין בתקנון נוהל רגיל.
ליאור נתן: אנחנו באופן קבוע, בתום ישיבת ועדת שרים לחקיקה, יום למחרת מעבירים לכנסת - - -
איל זנדברג: ליאור, אבל זה משהו אחר, נדמה לי שפה מדובר עוד לפני שההצעות מגיעות אליך, ואתה מנסה למנוע את זה שיצטרפו לך לסדר-היום דברים - - -
ליאור נתן: אני רציתי למנוע את זה, אני מבין שאני לא יכול.
ליאור נתן: מאוד הייתי רוצה למנוע את זה.
איל זנדברג: אם הנשיאות קובעת, היא יכולה לקבוע מראש את עצם הרעיון - - -
ליאור נתן: אתה צודק, אני מאוד רציתי את זה.
יריב לוין: זה לא מעשי.
יריב לוין: הרי אז העסק לא יבוא לידי ביצוע לא בגלל התנגדות מהותית, אלא בגלל התנגדות טכנית, שאין זמן ולא רוצים לטפל בזה.
יריב לוין: הרי הממשלה מקבלת את הפריבילגיה הזאת, שמסלקים לה את יום שלישי הצידה.
יריב לוין: המחיר שהיא צריכה לשלם זה הנכונות של ועדת השרים לעבוד קצת יותר קשה, כדי שאפשר יהיה למלא את העסק באיזשהו תוכן אחר, זה ה-trade-off, אחרת זה לא ילך.
לימור ברמן: צריך להכניס גם בתקנון, כי אני לא רואה בזה בעיה, שבימי שלישי כן עולות הצעות חוק שהן כבר מתקדמות יותר בקריאה שנייה ושלישית.
יריב לוין: כן, אבל זה לא פה.
סער פינטו: אבל רוצים שהם יהיו במסגרת היום המיוחד.
לימור ברמן: שיהיה אפשר גם במסגרת היום המיוחד להעלות.
סער פינטו: באמת תמיד מקבלים לא, וזה הופך להיות הצעות לסדר-היום.
ארבל אסטרחן: זה לא מוגבל, כי קריאות מתקדמות יותר לפי 25 יכולות לעלות - - -
רונית חייקין יעקבי: זה קורה, זה קורה.
סער פינטו: שלא ישתמע מפה שזה רק טרומית.
יריב לוין: לא, זה ברור שלא.
ארבל אסטרחן: כי כתוב שב' ו-ג' זה הצעות ממשלה והצעות של חברי הכנסת בקריאה ראשונה, שנייה ושלישית.
סער פינטו: אני לא מדבר על יום שלישי - - -
ירדנה מלר-הורוביץ: אבל במסגרת ימים מיוחדים, בדרך כלל מביאים רק דיון מוקדם.
ארבל אסטרחן: אז הוא יכניס את זה ביום שלישי, במסגרת הזאת.
רונית חייקין יעקבי: לא, לפעמים גם יש ראשונות.
ארבל אסטרחן: אז פה אנחנו אומרים רק נושאים שמזכירות הממשלה הודיעה, כי הממשלה תומכת בהם?
יריב לוין: מסכימה להעלאתם, בואו נרחיב את זה קצת, אולי היא תסכים להעלות בלי לקבוע עמדה.
ארבל אסטרחן: אבל צריך להגיד מי מודיע.
איל זנדברג: זאת שאלה עקרונית, מי מודיע לכנסת עולה בכל מיני הקשרים.
ארבל אסטרחן: נכון, אבל יש לנו מקרים שבהם בא שר ואומר למזכיר הכנסת: אנחנו מוכנים שזה יעלה לפני שיעברו 45 ימים.
ארבל אסטרחן: אנחנו צריכים להגיד מי אומר את הדברים האלה לכנסת.
איל זנדברג: - - - נשיאות הכנסת, כפי שהציע יושב-ראש הוועדה?
פרח לרנר: כי בנשיאות אני צריכה לגייס רוב.
איל זנדברג: זה עניין של הכנסת, זה לא עניין של הממשלה.
יריב לוין: הכרענו בזה, חבל על הזמן, אחרת לא נתקדם לשום מקום.
ארבל אסטרחן: אם נגיד שנמסרה בכתב הודעה, שהממשלה מסכימה שיעלו?
יריב לוין: הממשלה מסכימה שיעלו.
יריב לוין: היא לא חייבת לתמוך בהם, יכול להיות שיש מצב שלממשלה אין עמדה, אבל היא תסכים שזה יעלה ותיתן חופש הצבעה.
ארבל אסטרחן: הודעה בכתב, שהממשלה מסכימה שהם יעלו ביום המיוחד.
ליאור נתן: מעבר לנוהל הזה שאנחנו מעבירים באופן רגיל, משהו מעבר או במסגרת ההודעה הרגילה?
רונית חייקין יעקבי: במסגרת ועדת השרים.
יריב לוין: הרי זה טכני.
ארבל אסטרחן: שהיא הסכימה שהיא תומכת בהן או שהיא מסכימה שיעלו, ואז אם אתם תומכים, זה מספיק.
ארבל אסטרחן: הממשלה תומכת או מסכימה שיעלו.
איל זנדברג: ועדת שרים תצטרך לקבל החלטה מיוחדת - - -
יריב לוין: אם היא תומכת, זה אוטומטי.
יריב לוין: היא יכולה גם להסכים במקום שאין לה עמדה, שזה יהיה יותר רחב.
ארבל אסטרחן: תומכת או מסכימה שיעלו.
ארבל אסטרחן: הודעה בכתב, שהממשלה, נכון?
ארבל אסטרחן: עמדת ועדת שרים זה בעצם הממשלה.
יריב לוין: אנחנו עוברים לסעיף (ג), פה השאלה היא באמת יותר מהותית.
ארבל אסטרחן: נכון, הקריאה הטרומית או הדיון המוקדם "לא תתקיים לפני שעברו" – היום זה 45, פה הציע יושב-ראש הוועדה לכתוב שלושים ימים, ומייד נדבר על זה, "מיום שהצעת החוק הונחה על שולחן הכנסת (בסעיף זה – תקופת ההנחה), ואולם יכול שתתקיים במועד מוקדם יותר באחת מאלה", ואז יש לנו חלופות שקיימות גם היום: "הממשלה הסכימה לכך ונמסרה על כך הודעה בכתב, למזכיר הכנסת".
ארבל אסטרחן: אולי גם פה נגיד: הסכימה להצעת החוק או הסכימה להקדמת הדיון.
יריב לוין: לא, הסכימה לכך.
ארבל אסטרחן: כי אז ליאור אומר שהם צריכים לתת שתי הודעות.
ליאור נתן: היא באמת צריכה לתת שתי הודעות היום.
גלעד סממה: תמיכה בחוק היא בעצם גם הסכמה לפטור.
ירדנה מלר-הורוביץ: זה חדש, פעם אתם עשיתם הפרדה.
ירדנה מלר-הורוביץ: קודם אמרו: אין בעיה, אם אתה רוצה, אני מקדים לך, זה לא אומר שאני תומך בך.
ירדנה מלר-הורוביץ: אם אני מסכים שתעלה את זה קודם, אני גם מסכים - - -
ליאור נתן: ולכן מתייתר המכתב - - -
ירדנה מלר-הורוביץ: כי פעם אמרו: אין לי בעיה שאתה תקדים ב-45 יום, אבל לא בהכרח אני תומך.
ירדנה מלר-הורוביץ: הוא אומר שהפעם התשובה תהיה אחת.
ליאור נתן: אדוני היושב-ראש, אני חייב לומר שעד הכנסת הקודמת לא הרבו לעשות שימוש במכניזם הזה, שמאפשר לממשלה לפטור מחובת הנחה.
ליאור נתן: בדרך כלל מי שעשה את זה זאת ועדת הכנסת והאפשרות הזאת היתה כתובה בתקנון, אבל לא השתמשו בה.
ליאור נתן: נוצרה איזה הבנה עם הקואליציה, עם הממשלה, במסגרת ההבנה שיש מכסה שכל שבוע עולות כשתי הצעות חוק, וזה בסדר, אבל אני מבקש מכם גם להגביל את הדבר הזה, כי מעבר למכסה יהיו כל שבוע עוד 10 הצעות חוק שיוגשו עליהן פטור בהנחה.
סער פינטו: יריב, אנחנו תומכים בהצעת הממשלה, שוועדת הכנסת תחליט בלי לקבל את עמדת הממשלה לקבל פטור מחובת הנחה.
יריב לוין: לא הסכימו, אני שואל אתכם, צריך בזה לדון עכשיו.
ירדנה מלר-הורוביץ: 45 יום זה כשלא היו פקסים, שלחו בדואר ועם שליחים.
יריב לוין: פרח, בין כה וכה אין לזה הרבה משמעות ואני אגיד לך למה, כי ממילא אם יש משהו שהוא רגיש ויש פטור, זה הולך במסלול - - -
פרח לרנר: זה שני חוקים.
יריב לוין: מאה אחוז, אבל המצב הוא שאין כזה פקק, ומכיוון שאני גם מקפיד שכשיש כמה, זה יהיה אחד קואליציה אחד אופוזיציה, אז לאופוזיציה יש עדיין משחק להגיד האם היא רוצה את זה קודם.
פרח לרנר: אני עדיין רוצה להתייעץ בנושא הזה.
יריב לוין: אז לכאורה אני יכול להגיד להם: אני אקבע את הסדר.
יריב לוין: אני לא חושב שזה נכון, זאת התעסקות בשוליים.
יריב לוין: זאת חלק מהזכות של האופוזיציה להגיד: אני רוצה להעלות את זה.
יריב לוין: פרח, אני הודעתי לאופוזיציה בתחילת הקדנציה - - -
פרח לרנר: היום בשלוש וחצי יש ישיבה על העררים ואנחנו נעלה את הנושא.
גלעד סממה: אני גם אזכיר מה שהיה.
גלעד סממה: היו לנו דיונים, לשר בגין ולי, אצל מזכירת הכנסת בנושא של העברה של הרשימה של הצעות חוק שעולות לדיון מוקדם כשבועיים מראש.
ירדנה מלר-הורוביץ: אוקיי, שבועיים מראש.
גלעד סממה: בעזרתה המדהימה של מזכירת הכנסת הגענו שם להסכמה והצלחנו להגיע לכדי העברה של כמעט כשבועיים, ובאותה ישיבה עלה הנושא, אם אני לא טועה סער גם הזכיר את זה, לגבי הנחה מוקדמת, כלומר צמצום ימי ההנחה.
רונית חייקין יעקבי: אורי בנק הזכיר את זה.
גלעד סממה: מהרציונל שאני מבין, ה-45 ימים האלה נקבעו כדי לאפשר לממשלה, למשרדי הממשלה להגיב ולכתוב חוות דעת, אבל כולנו יודעים שמשרדי הממשלה לא מגיבים כרגע להצעות חוק שמונחות, אלא מגיבים רק להצעות חוק שמועלות - - -
איל זנדברג: אני מבקש להציג פרקטיקה אחרת, למי שעושה את זה ביומיום.
גלעד סממה: בסדר, אני רק אומר מה הראייה שלי את הנושא.
גלעד סממה: ממה שאני רואה, ולפחות אולי נסכים על הרוב, משרדי הממשלה לא ניגשים לכתוב חוות דעת, אלא כאשר ההצעה עצמה עולה לוועדת שרים, בעצם עולה לדיון מוקדם, ולכן אם זה כך, יכול להיות ששווה לבדוק את זה.
גלעד סממה: שווה לבדוק את זה, וגם אמרנו שאנחנו נבדוק את זה ואנחנו גם נעלה את זה בישיבה אצל מזכיר הממשלה.
פרח לרנר: יש שיקולים אסטרטגיים, מה שנקרא.
גלעד סממה: אנחנו גם נבדוק את זה מול מזכיר הממשלה.
גלעד סממה: שווה לבדוק אם באמת אפשר לצמצם את ימי ההנחה.
איל זנדברג: איך זה נראה מהצד שמי שצריך לכתוב את חוות הדעת והזמנים היפים האלה, איך הם משפיעים, ולשקול אל מול זה מה משמעות הקיצור של השבועיים, כי אני מבין שיש צורך, אם יש נושא אקטואלי, חבר כנסת מציע הצעת חוק ורוצה להכות - - -
יריב לוין: זה כבר מסלול אחר.
איל זנדברג: נכון, אבל אם אתה לא במסלול המהיר, ההבדל בין 30 יום מבחינת האקטואליה לבין ה-45 ימים, נדמה לי שזה לא הבדל קרדינאלי, כי הנושא אחרי חודש כבר לא חם.
יריב לוין: אני מסכים, ההבדל הוא לא קרדינאלי.
איל זנדברג: אם הוא היה מספיק חם, דיון מהיר, ואם לא - עוד שבועיים זה לא נורא.
איל זנדברג: מצד שני, אנחנו מקבלים גם הרבה הצעות חוק, כידוע לכם אלפי הצעות חוק, לא ברגע נתון, אבל כל הזמן זורמות עוד הצעות.
רונית חייקין יעקבי: לא רצית לתקן את ההעתקה, אז אתה מקבל אלפים.
איל זנדברג: מבחינתי שכל ההצעות יהיו מועתקות ותהיה רק הצעה אחת, זה יחסוך לי עבודה.
יריב לוין: רבותי, אומרים לי שזה הזמן שבו אני מוכרח לעשות איזושהי הפסקה.
יריב לוין: אני מציע שנעשה איזושהי הפסקה של 25 דקות ונחדש את הישיבה.
פרח לרנר: יש לנו ישיבת המשך.
יריב לוין: רבותי, קודם כל, תודה רבה.
יריב לוין: אני משאיר ב"צריך עיון" את הסוגיה הזאת, תבדקו את ה-30 יום מבחינתכם לישיבה הבאה.
יריב לוין: ניפגש כאן בשבוע הבא ונמשיך לטפל בנושא.
יריב לוין: בוקר טוב, רבותי.
יריב לוין: הנושא על סדר-היום הוא רביזיה בדבר קביעת הוועדה המשותפת לוועדת הכנסת ולוועדת העבודה, הרווחה והבריאות לדיון בהצעת חוק שוויון הזדמנויות בעבודה (תיקון – נציג אוכלוסייה ערבית בוועדה מייעצת), התש"ע-2009 (פ/1762/18), של חבר הכנסת אחמד טיבי - בקשת הרביזיה של חבר הכנסת אחמד טיבי.
יריב לוין: האם אתה רוצה לומר כמה מילים או שאני אציג פחות או יותר את הסיכום שישנו?
אחמד טיבי: תציג, תציג.
יריב לוין: אני יכול לומר לכם שאני חושב שהגענו לסיכום על-פי מתווה שהוצע כאן בישיבה הקודמת על-ידי חבר הכנסת דב חנין, ולאחר פנייה ובקשה של היועץ המשפטי של הכנסת שסבר שההחלטה הקודמת שקיבלנו היתה אומנם במסגרת סמכותנו, אך מתחה את הסמכות עד קצה.
יריב לוין: לאור הדברים האלה, אני סברתי שיהיה נכון להציע להשאיר את הוועדה בהרכבה כפי שאישרנו אותו, לקבוע שיושב-ראש הוועדה יבוא מקרב חברי ועדת העבודה, הרווחה והבריאות על דעתו גם של יושב-ראש הוועדה חבר הכנסת חיים כץ למנות כיושב-ראש את חבר הכנסת משה (מוץ) מטלון, ובדרך הזאת לקבל את הרביזיה שהציע חבר הכנסת טיבי, ולאחר מכן לקבל את ההחלטה בה על הרכב כפי שהוצע.
יריב לוין: חבר הכנסת טיבי, מקובל?
אחמד טיבי: אדוני, זו החלטה שלכם שנציג ישראל ביתנו יעמוד בראש הוועדה?
יריב לוין: זו החלטה לא של נציג ישראל ביתנו, אלא שחבר הכנסת מטלון שעוסק הרבה בנושאים האלה יעמוד בראש הוועדה, הוא בקי בהם היטב.
אחמד טיבי: באיזה נושאים מדובר?
יריב לוין: בכל מה שקשור בשירות המדינה, בתעסוקת מגזרים שונים בשירות המדינה.
יריב לוין: הוא עוסק בזה הרבה מאוד.
אחמד טיבי: אני לא פוסל אנשים.
אחמד טיבי: אבל, למה לא חיים כץ, למשל?
יריב לוין: כי חיים כץ איננו חבר בוועדה המשותפת, ועל דעתו והסכמתו זה ההסדר שהגענו אליו.
יריב לוין: גם אם חיים כץ יהיה בוועדה, אני לא אוכל להיות בה משום שלא יכולים להיות שני חברי ליכוד בוועדה של שמונה.
אחמד טיבי: האם אתה רוצה לומר לי שגם חיים כץ יושב-ראש, וגם אתה חבר?
יריב לוין: לא, לא יהיה ניתן.
יריב לוין: ולכן, על דעת כולם זה ההסדר שמאפשר לכל אלה שהנושא קרוב לליבם, לרבות לחבר כנסת טיבי עצמו, להיות שותפים וחברים בוועדה.
יריב לוין: אני בטוח שבכוחות משותפים נגיע לתוצאה טובה.
שלמה מולה: אנחנו מבקשים להחליף בי במקום חבר הכנסת אריה ביבי.
יריב לוין: אתה חבר בוועדת העבודה הרווחה והבריאות?
יריב לוין: אז אי-אפשר.
שלמה מולה: זו ועדה משותפת, נכון?
שלמה מולה: אין לנו נציג מטעם ועדת הכנסת.
יריב לוין: לא, אין – נכון.
אחמד טיבי: אני אומר לך למה זה.
אחמד טיבי: יעלה הנושא של - - -
יריב לוין: אין לי התנגדות.
יריב לוין: אבל, תבינו שגם לליכוד וגם לקדימה יכול להיות רק נציג אחד.
שלמה מולה: אם יש לך התנגדות לשלמה מולה - - -
יריב לוין: חבר הכנסת מולה, חס וחלילה.
שלמה מולה: אני מבקש נציג.
שלמה מולה: אנחנו רצינו שיהיו שניים.
שלמה מולה: אתה אמרת - - -
יריב לוין: אי-אפשר, לא ילך.
שלמה מולה: לכן, הנציג שלנו בוועדה הזאת יהיה - - -
יריב לוין: אבל, אני לא יכול לבצע אותה.
יריב לוין: כי אין להם נציג מטעם ועדת הכנסת, אלא מטעם העבודה והרווחה.
שלמה מולה: לחלופין, יש לי הצעה אחרת.
שלמה מולה: רחל אדטו היא גם חברה בוועדת ה - - -.
שלמה מולה: אני מרכז את הסיעה, אני מבקש ממך.
יריב לוין: אני אענה לך.
יריב לוין: חבר הכנסת מולה, אין לי בעיה.
יריב לוין: יש לי רק בקשה אחת.
יריב לוין: אנחנו נאשר כרגע את העניין.
יריב לוין: אני מבטיח לך.
יריב לוין: אני אומר לך – אני מבטיח לך כי אני לא יכול להחליף את נציג ועדת העבודה.
שלמה מולה: תסביר למה.
יריב לוין: תקשיב לי עד הסוף.
יריב לוין: לא יכול להחליף את נציג ועדת העבודה והרווחה שלא על דעתו של חבר הכנסת חיים כץ.
יריב לוין: אני כבר מודיע שאם הדבר הזה יהיה מקובל על חבר הכנסת חיים כץ, אני אבצע את החילוף מייד ללא שום קושי.
שלמה מולה: מי הנציגים של ועדת הכנסת?
יריב לוין: אני תיכף אקריא לך.
יריב לוין: אני גם מזכיר לך שבכל מקרה אתם יכולים בהחלטה פנימית שלכם שפשוט חברת הכנסת אדטו תבוא במקום חבר הכנסת ביבי לכל הישיבות, ובזה הבעיה נפתרת.
שלמה מולה: אנחנו רוצים לוותר על הנציג שלנו בוועדת העבודה.
יריב לוין: אי-אפשר, אי-אפשר.
שלמה מולה: אבל, זאת ועדה משותפת.
יריב לוין: אבל, אי-אפשר כי אז אני צריך להוציא מישהו.
יריב לוין: ההרכבים של שתי הוועדות יוצרים גם איזון מבחינה סיעתית.
יריב לוין: אתה הרי מנוסה ממני בנושאים האלה.
יריב לוין: לכן, אני אומר – ישנן שתי אפשרויות בעניין שילובה של חברת הכנסת אדטו.
יריב לוין: האחת – היא פשוט יכולה לבוא לדיון במקום חבר הכנסת ביבי וזה הכול.
יריב לוין: השנייה – באופן רשמי?
יריב לוין: אני אומר – אין לי שום בעיה.
יריב לוין: אני מקבל את זה, אני מתחייב כאן - רק שחבר הכנסת חיים כץ יגיד שזה מקובל עליו, ואני אביא את זה מייד.
יריב לוין: אני אפנה אליו, לא תהיה בעיה.
יריב לוין: אני אביא את זה לכאן, לא תהיה בעיה.
שלמה מולה: אני מבקש ממך שתהיה פנייה.
יריב לוין: לא תהיה בעיה.
יריב לוין: אין בעיה, אני מסכים.
יריב לוין: אני אפנה אליו, ובהנחה שזה מקובל עליו אנחנו מחר נאשר את החילוף הזה.
יריב לוין: אני בוודאי לא אקבע לכם מי יהיה הנציג שלכם בתוך המסגרת – זה ברור.
יריב לוין: רבותי, אם כך, אני עובר קודם כל להצבעה.
יריב לוין: מי בעד לקבל את הרביזיה של חבר הכנסת אחמד טיבי?
אחמד טיבי: כולם, כולם.
אחמד טיבי: תצביע בעד.
דוד רותם: אני אצביע נגד.
יריב לוין: הצבעה בעד - 4 נגד - 1 נמנעים - 1 רביזיה בדבר קביעת הוועדה המשותפת לוועדת הכנסת ולוועדת העבודה, הרווחה והבריאות לדיון בהצעת חוק שוויון ההזדמנויות בעבודה (תיקון – נציג אוכלוסייה ערבית בוועדה מייעצת), התש"ע-2009 (פ/1762/18), של חבר הכנסת אחמד טיבי, נתקבלה.
יריב לוין: בעד – 4.
יריב לוין: אתה נמנע, ניסים?
יריב לוין: או לא משתתף – בסדר.
יריב לוין: אז 4 - בעד, 1 - נגד, הרביזיה התקבלה.
יריב לוין: מי בעד לקבוע שהרכב הוועדה יהיה כדלקמן: ועדה משותפת לוועדת העבודה הרווחה והבריאות וועדת הכנסת בראשה חבר הכנסת משה (מוץ) מטלון, וחברים מטעם ועדת העבודה הרווחה והבריאות: אריה ביבי, אברהם מיכאלי ואריה אלדד, תוך שאני שוב אומר, נרשמה הודעת סיעת קדימה, ואני אפנה בעניין הזה לחבר הכנסת חיים כץ.
יריב לוין: וכן, מטעם ועדת הכנסת: יריב לוין, אחמד טיבי, ישראל אייכלר ואורי אורבך.
דוד רותם: למה לא אני?
יריב לוין: בגלל שמוץ חבר מטעם ועדת העבודה, ויש אחד.
יריב לוין: אחד לליכוד, וכן הלאה.
יריב לוין: רבות, מי בעד ההצעה הזאת?
יריב לוין: הצבעה בעד - 4 נגד – 2 נמנעים - אין ההצעה והרכב הוועדה המשותפת לוועדת העבודה הרווחה והבריאות וועדת הכנסת אושרו.
יריב לוין: 4 – בעד, נגד – 2, נמנעים – אין.
יריב לוין: לפיכך, ההצעה אושרה וההרכב אושר.
יריב לוין: על סדר-יומנו פניית יושב-ראש ועדת הפנים והגנת הסביבה בדבר טענת חריגה מגדר נושא הצעת חוק התכנון והבנייה(תיקון מס' 96)
יריב לוין: (פטור מהיטל השבחה בשל חיזוק מבנים מפני רעידות אדמה), לפי סעיף 120 לתקנון הכנסת.
יריב לוין: אני מבין שיושב-ראש הוועדה דוד אזולאי אינו יכול להגיע, ונאחל בריאות.
יריב לוין: ולכן, אתה מציג את הנושא במקומו, או היועץ המשפטי?
אמנון כהן: יש פה יועץ משפטי, והוא ידבר קודם.
אמנון כהן: אני אוסיף משפט אחד או שניים.
גלעד ארדן: כפי שכתב יושב-ראש הועדה במכתב ליושב-ראש ועדת הכנסת, זוהי הצעת חוק ממשלתית שעוסקת בפטור מהיטל השבחה בשני מקרים.
גלעד ארדן: המקרה האחד – תוכנית שהוכנה על-פי תוכנית המתאר הארצית תמ"א 38 – חיזוק מבנים מפני רעידת אדמה.
גלעד ארדן: המקרה השני – תוכנית מפורטת שהוכנה על-פי הוראות אותה תוכנית תמ"א 38, ויש בה דברים שהם גם מעבר לתוכנית החיזוק.
גלעד ארדן: ההצעה הממשלתית במקרה השני היא שהפטור יחול רק על החלק של החיזוק, רק על החלק שהוא באמת אינטגראלי לתמ"א 38, ולא מעבר לכך.
גלעד ארדן: במהלך הדיון חבר הכנסת דוד אזולאי הציע שתי הסתייגויות שהתקבלו.
גלעד ארדן: ההסתייגות הראשונה היא לתת פטור מאגרת בנייה ליישובים באזורים שייקבע שר הפנים.
גלעד ארדן: הפטור הזה היה קיים עד היום בהוראת שעה שהחוק הזה מבקש להפוך להוראת קבע, ומשרדי הממשלה החליטו להוריד את הפטור הזה כשהם הביאו את החוק החדש.
גלעד ארדן: בנוסף, התקבלה עוד הסתייגות שהפטור יחול גם על חדרים על הגג שצמודים לדירות שחוזקו במסגרת התמ"א.
גלעד ארדן: לגבי שני הנושאים האלה - טענו משרד הפנים ומשרד המשפטים שמדובר בנושא חדש.
יריב לוין: מהי העמדה שלך בעניין הזה?
גלעד ארדן: העמדה המשפטית שלי היא שלא מדובר בנושא חדש.
גלעד ארדן: כיוון שכמו שאמרתי, לגבי הנושא הראשון – זהו נושא שהיה חלק מהוראת השעה שהחוק הזה מבקש להרחיב ולקבוע כהוראת קבע.
גלעד ארדן: גם הנושא השני הוא נושא שדובר עליו גם בעת ההכנה לחוק הקודם שנחקק בשנת 2008.
גלעד ארדן: זה חלק אינטגראלי מהנושא.
גלעד ארדן: השאלה היא האם להרחיב את הפטור מהיטל השבחה יותר ממה שהוא היום או פחות – זה חלק מהנושא.
גלעד ארדן: לדעתי, לא מדובר בנושא חדש.
יריב לוין: אוקיי, תודה.
אמנון כהן: קודם כל, אני רוצה לברך את יושב-ראש הוועדה שהביא את הנושא הזה למרות התנגדות הממשלה.
אמנון כהן: אדוני היושב-ראש, כמדינה אנחנו לא נותנים את הדעת לנושא חיזוק מבנים ולנושא רעידות אדמה.
אמנון כהן: ולכן, יכול להתרחש פה אסון כבד, והמדינה תעמוד בפני שוקת שבורה ותגיד: למה לא עשינו.
אמנון כהן: יש פה עוד מנגנון כלכלי כך שיהיה מצב שהיזמים ייכנסו לנושא חיזוק מבנים.
אמנון כהן: אני חושב שזה נותן קצת יותר כלים כך שהדבר יהפוך ליותר כלכלי, ושתהיינה יותר אפשרויות.
אמנון כהן: המטרה היא לחזק את המבנים האלה.
אמנון כהן: ואם מישהו בדרך צריך להרוויח על עבודתו – אנחנו לא מתנגדים.
אמנון כהן: אני כמובן מברך.
אמנון כהן: אנחנו צריכים להצביע ולאשר.
אמנון כהן: מה שיחליט כבוד היושב-ראש – אנחנו איתך.
יריב לוין: מי נמצא כאן מטעם משרד הפנים או מטעם משרד המשפטים?
את בן-יוסף: הוזמנו - - -
דב חנין: ה, הם בכלל לא הגיעו.
אמנון כהן: הם סומכים על יושב-ראש הוועדה על כך שהוא מתנהל כראוי.
יריב לוין: קודם כל, לא ברור לי בכלל איך יכול להיות מצב שהם לא מגיעים, ולא מתייצבים פה.
יריב לוין: זה נראה לי ממש לא בסדר.
יריב לוין: רבותי, לגופו של עניין, זאת כבר פעם שנייה שמובאת לכאן בקשה של הדרג המקצועי של משרדי הממשלה לקביעה של נושא חדש במקרה שלפי דעתי אין לו שום מקום.
יריב לוין: בפעם הקודמת זה גם נעשה כאשר ביניהם יש חילוקי דעות, והם לא מסוגלים להסכים ביניהם.
אמנון כהן: בשביל זה אנחנו צריכים להכריע.
יריב לוין: במקרה הזה אני מבין שהם בחזית אחידה שזה מספיק חשוב כדי שאנחנו נבוא לכאן, אבל הם לא.
יריב לוין: לגופו של עניין, אין שום ספק שלגבי סעיף (א) בכלל לא יכול להיות.
יריב לוין: נדמה לי שהדברים הם כל כך חדים ופשוטים, מה גם שממילא הסמכות נמצאת אצל שר הפנים.
יריב לוין: ולכן, לא ברור מה ההתנגדות לתת לו סמכות לנסות להתמודד עם העניין בצורה יותר רחבה במקום שהוא ימצא לנכון לעשות את זה.
יריב לוין: הנושא השני גם הוא נראה חלק אינהרנטי מהעניין.
יריב לוין: השאלה - אם זה יחול על חלק מהמבנה או כל המבנה, או חלקים שצמודים למבנה.
יריב לוין: אני לא רואה איך אפשר לטעון שהדבר הזה הוא בגדר נושא חדש.
יריב לוין: מאחר שגם אף אחד לא טרח לבוא כדי לטעון את זה, אני מציע, ידידי, שאנחנו נאשר, נקבע שאין כאן נושא חדש.
יריב לוין: ולפיכך, נאפשר ליושב-ראש ועדת הפנים להשלים את הליכי החקיקה בצירוף שתי ההסתייגויות שהוצעו על-ידו בעניין הזה.
ארבל אסטרחן: זה הצעות שנכללו בנוסח.
יריב לוין: ארבל, האם יש לך איזושהי הערה?
יריב לוין: אם כך, אנחנו יכולים לעבור להצבעה.
יריב לוין: מי בעד לקבוע שאין נושא חדש לעניין שתי ההסתייגויות שהתקבלו ביום 16.2.2011 בוועדת הפנים?
יריב לוין: הצבעה בעד- כולם נגד-אין נמנעים-אין ההחלטה על כך שאין נושא חדש לעניין שתי ההסתייגויות שהתקבלו ביום 16.2.2011 בוועדת הפנים לגבי חוק התכנון והבנייה(תיקון מס' 96)(פטור מהיטל השבחה בשל חיזוק מבנים מפני רעידות אדמה), נתקבלה פה אחד.
יריב לוין: לפיכך, נקבע שאין כאן נושא חדש.
יריב לוין: תודה רבה, הישיבה הזאת נעולה.
יריב לוין: הישיבה הבאה עוד חמש-שבע דקות.